AARHUS: Fredag formiddag mødtes Aarhus Letbane med Trafik- Bygge- og Boligstyrelsen i København for at finde ud af, hvornår letbanen må medtage passagerer.

Og det var ikke gode nyheder.

Trafik- Bygge- og Boligstyrelsen fastslog, at letbanen stadig ikke må medtage passagerer. Dermed kommer letbanen højst sandsynligt ikke ud at køre i uge 50, som forventet.

Det var dog svært for Kåre Clemmesen, vicedirektør i Trafik- Bygge- og Boligstyrelsen, at sige noget endeligt.

- Men der er stadig et stykke arbejde forude, lød det fra ham kort efter mødet i et interview med TV 2.

Trafikstyrelsen har brug for nogle flere dage til at sagsbehandle de sidste udeståender i den reviderede sikkerhedsvurderingsrapport, som blev fremsendt 28. november.

- Kan vi godkende det, gør vi det hurtigt, og så kan letbanen komme ud at køre i slutningen af uge 50, måske i løbet af de første dage i uge 51, sagde Kåre Clemmesen.